ยูเครนประกาศห้ามเที่ยวบินรัสเซียแวะเปลี่ยนเครื่อง หวั่นสถานการณ์รุนแรง
ยูเครนห้ามไม่ให้เที่ยวบินสายการบินรัสเซียบินแวะเปลี่ยนเครื่อง (transit) ในยูเครน เนื่องจากสถานการณ์ทางการเมืองทวีความรุนแรงมากขึ้น
26 พ.ย. 2558

กระทรวงโครงสร้างพื้นฐานของยูเครนเปิดเผยผ่านทางเว็บไซต์ว่า ยูเครนห้ามไม่ให้เที่ยวบินสายการบินรัสเซียบินแวะเปลี่ยนเครื่อง (transit) ในยูเครน เนื่องจากสถานการณ์ทางการเมืองทวีความรุนแรงมากขึ้น
ก่อนหน้านี้ยูเครนประกาศห้ามไม่ให้สายการบินต่างๆของรัสเซียบินเข้าประเทศ ตามแผนการคว่ำบาตรรัสเซีย หลังจากที่รัสเซียให้การสนับสนุนกลุ่มกบฏในพื้นที่ฝั่งตะวันออกของยูเครน
คำสั่งห้ามเที่ยวบินของรัสเซียนั้น ครอบคลุมถึงสายการบินรายใหญ่ของรัสเซียอย่าง Aeroflot และ Transaero นอกจากนี้ ยูเครนยังสั่งห้ามเที่ยวบินของรัสเซียที่แวะเปลี่ยนเครื่องในยูเครน หากพบว่าเที่ยวบินดังกล่าวบรรทุกสินค้าที่ใช้ได้สองทาง (dual-use goods) หรือมีบุคลากรทางทหารโดยสารมาด้วย
การประกาศคว่ำบาตรของยูเครนที่มีต่อรัสเซียนั้น มีขึ้นหลังจากที่หลายชาติในกลุ่มตะวันตกได้คว่ำบาตรทางเศรษฐกิจต่อรัสเซียไปแล้วก่อนหน้านี้ จนทำให้ทางการรัสเซียประกาศปรับลดคาดการณ์ผลิตภัณฑ์มวลรวมภายในประเทศ (จีดีพี) ในปีนี้ เป็นลดลง 3.3% จากเดิมที่คาดว่าจะลดลง 2.8%
 
อินโฟเควสท์ แปลและเรียบเรียง